༄༅། །རྡོ་རྗེ་རྣལ་འབྱོར་མའི་རྒྱུན་གྱི་ཉམས་ལེན་བཞུགས་སོ།། བདག་དང་འགྲོ་བ་ནམ་མཁའ་དང་མཉམ་པའི་སེམས་ཅན་ཐམས་ཅད། དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ། དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆིའོ། །རྫོགས་པའི་སངས་རྒྱས་བཅོམ་ལྡན་འདས་རྣམས་ལ་སྐྱབས་སུ་མཆིའོ། །དམ་པའི་ཆོས་རྣམས་ལ་སྐྱབས་སུ་མཆིའོ། །འཕགས་པའི་དགེ་འདུན་རྣམས་ལ་སྐྱབས་སུ་མཆིའོ། །བདག་གི་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱས་ལ་སེམས་ཅན་སྲིད་པའི་རྒྱ་མཚོ་ལས་བསྒྲལ་བར་བྱ། དེའི་ཕྱིར་དུ་བདག་གི་ལམ་ཟབ་མོ་ཉམས་སུ་བླང་བར་བགྱིའོ། །ལན་གསུམ། མདུན་གྱི་ནམ་མཁར་སེང་གེས་བཏེགས་པའི་རིན་པོ་ཆེའི་ཁྲིའི་སྟེང་དུ། པད་མ་ཟླ་བའི་གདན་ལ་རྩ་བའི་བླ་མ་རྡོ་རྗེ་ཆོས་ཀྱི་རྣམ་པ་སྐུ་མདོག་དམར་པོ་ཞལ་གཅིག་ཕྱག་གཉིས། གཡས་བདེ་སྟོང་གི་སྒྲ་སྒྲོག་པའི་ཌཱ་མ་རུ་དང་། གཡོན་པ་ཐོད་པ་བདུད་རྩིས་གང་བ་འཛིན་པ། གྲུ་མོའི་ཁུག་ན་ཁ་ཊྭཱཾ་ག་འཛིན་པ། རུས་པའི་རྒྱན་ཆ་ཅན། རྡོ་རྗེའི་དཀྱིལ་མོ་དཀྲུང་གིས་བཞུགས་པ། དུས་གསུམ་སངས་རྒྱས་ཐམས་ཅད་ཀྱི་ངོ་བོ་བླ་མ་དང་རྡོ་རྗེ་རྣལ་འབྱོར་མ་གཉིས་སུ་མེད་པ་ལ་བདག་ཕྱག་འཚལ་ཞིང་སྐྱབས་སུ་མཆིའོ། །ཁྱེད་ཀྱིས་བདག་གི་རྒྱུད་བྱིན་གྱིས་བརླབ་ཏུ་གསོལ། བླ་མ་འོད་དུ་ཞུ་ནས་རང་ལ་ཐིམ་པས་རང་གི་ལྟེ་བར་ཆོས་འབྱུང་དམར་པོ་ཉིས་བརྩེགས་གཅིག་གི་དབུས་སུ་ཟླ་བའི་དཀྱིལ་འཁོར་གྱི་སྟེང་དུ་ཧྭཾ་ཡིག་དམར་པོ། དེའི་མཐར་གཡོན་དུ། ཨོཾ་ཨོཾ་ཨོཾ་སརྦ་བུདྡྷ་ཌཱ་ཀི་ནཱི་ཡེ།
་་་་་སངས་རྒྱས་ཐམས་ཅད་ཀྱི་མཁའ་འགྲོ་མ། །བཛྲ་ཝརཎྞ་ནཱི་ཡེ།
་་་་་རྡོ་རྗེ་རིགས་ལྡན་མ།
རྡོ་རྗེ་རྣམ་པར་སྣང་མཛད་མ།་་་་་ བཛྲ་བཻ་རོ་ཙ་ནཱི་ཡེ་ཧཱུྃ་ཧཱུྃ་ཧཱུྃ་ཕཊ་ཕཊ་ཕཊ་སྭཱ་ཧཱ། དེ་ལས་འོད་ཟེར་འཕྲོས། རང་གི་ལུས་ཐ་མལ་པ་བསྲེགས་སྦྱངས་སྟོང་པའི་ངང་ལས་པཾ་ལས་པདྨ། རཾ་ལས་ཉི་མའི་དཀྱིལ་འཁོར་གྱི་སྟེང་དུ། འཇིགས་བྱེད་དུས་མཚན་བསྣོལ་བའི་གདན་ལ། རང་ཉིད་རྡོ་རྗེ་རྣལ་འབྱོར་མ། སྐུ་མདོག་དམར་པོ་ཞལ་གཅིག་ཕྱག་གཉིས་སྤྱན་གསུམ་མ། ཕྱག་གཡས་རྡོ་རྗེས་མཚན་པའི་གྲི་གུག་ཐུར་དུ་བརྐྱངས་ནས་འཛིན་པ། གཡོན་པ་ཐོད་པ་ཁྲག་གིས་གང་བ་སྟེང་གི་ཕྱོགས་སུ་བཟུང་ནས་ཞལ་གྱེན་དུ་ཕྱོགས་པས་གསོལ་བ། ཕྲག་པ་གཡོན་པར་རྡོ་རྗེས་མཚན་པའི་ཁ་ཊྭཱཾ་ག་ལ་ཌཱ་མ་རུ་དང་། དྲིལ་བུ་དང་འཕན་རྩེ་གསུམ་པ་འཕྱང་བཞིན་པ་བསྣམས་པ། དབུ་སྐྲ་ནག་པོ་སིལ་བུར་གྱུར་པ། མི་མགོ་སྐམ་པོ་ལྔས་དབུ་རྒྱན་དང་། སྐམ་པོ་ལྔ་བཅུའི་དོ་ཤལ་ཅན། རུས་པའི་རྒྱན་ལྔས་བརྒྱན་པ། ཞབས་གཡས་བརྐྱངས་གཡོན་བསྐུམ་པས་ཡེ་ཤེས་ཀྱི་མེ་འབར་བའི་དབུས་ན་བཞུགས་པ། དེའི་གནས་རྣམས་སུ་ཟླ་བའི་དཀྱིལ་འཁོར་གྱི་སྟེང་དུ། ལྟེ་བར་ཨོཾ་བཾ་དམར་མོ་རྡོ་རྗེ་ཕག་མོ། སྙིང་ཁར་ཧཾ་ཡོཾ་སྔོན་མོ་གཤིན་རྗེ་མ། ཁར་ཧྲིཾ་མོཾ་དཀར་མོ་རྨོངས་བྱེད་མ། དཔྲལ་བར་ཧྲིཾ་ཧྲིཾ་སེར་མོ་བསྐྱོད་བྱེད་མ། སྤྱི་གཙུག་ཏུ་ཧཱུྃ་ཧཱུྃ་ལྗང་ཁུ་སྐྲག་བྱེད་མ། ཡན་ལག་ཐམས་ཅད་ལ་ཕཊ་ཕཊ་དུད་ཁ་ཙནྜི་ཀའི་ངོ་བོ། སྙིང་ཁའི་དབུས་སུ་ཆོས་འབྱུང་དམར་པོ་ཉིས་བརྩེགས་གི་ལྟེ་བར་ཟླ་བའི་དཀྱིལ་འཁོར་གྱི་དབུས་སུ། བྃ་ཡིག་དམར་པོའི་མཐར་གཡོན་སྐོར་དུ་སྔགས་ཀྱི་ཕྲེང་བས་བསྐོར་བ་ལས་འོད་འཕྲོས་སྣོད་ཀྱི་འཇིག་རྟེན་གཞལ་ལས་ཁང་། བཅུད་ཀྱི་སེམས་ཅན་རྣལ་འབྱོར་མར་གྱུར། ཡང་ཝཾ་ཡིག་ལས་འོད་འཕྲོས་འོག་མིན་ནས་རྡོ་རྗེ་རྣལ་འབྱོར་མ་ལ། དཔའ་བོ་མཁའ་འགྲོའི་ཚོགས་ཀྱིས་བསྐོར་བ་ཕེཾ་བཛྲ་ས་མཱ་ཛ། ཛཿཧཱུྃ་བཾ་ཧོཿ གཉིས་སུ་མེད་པར་ཐིམ། ཨོཾ་ཡོ་ག་ཤུདྡྷ་སརྦྦ་དྷརྨ་ཡོ་ག་ཤུདྡྷོ྅ཧཾ།
་་་་་རྣལ་འབྱོར་དག་པ་ཆོས་ཐམས་ཅད་རྣམ་པར་དག་པའོ། རང་གི་གསང་གནས་སུ་ཆོས་འབྱུང་དམར་པོའི་གནས་སུ་དགའ་བ་འཁྱིལ་པ་གཡོན་དུ་འཁོར་བ་ལ་སེམས་གཏད་དེ་རླུང་བུམ་པ་ཅན་བཟུང་། ཡང་ལྟེ་བར་ཆོས་འབྱུང་ཟླ་བ་ཝཾ་ཡིག་སྔགས་ཕྲེང་དང་བཅས་པའི་གྲ་བཞིར་དགའ་བ་འཁྱིལ་བ་གཡོན་དུ་འཁོར་བ་ལ་སེམས་གཏད། སྔགས་ཕྲེང་ཡིད་ཀྱིས་ཀློག་པའི་ཚུལ་བྱེད་ཅིང་རླུང་བཟུང་། རང་གི་སྙིང་ཁར་ཆོས་འབྱུང་སྔགས་ཕྲེང་ཝཾ་ཡིག་ལས་འོད་འཕྲོས་སེམས་ཅན་ཐམས་ཅད་རྣལ་འབྱོར་མའི་སྐུར་གྱུར། དཔའ་བོ་མཁའ་འགྲོའི་བྱིན་རླབས་འོད་དམར་པོའི་རྣམ་པར་བྱུང་སྟེ་རང་ལ་ཐིམ་པར་བསམ་ལ། ཨོཾ་གསུམ་མ་ཅི་ནུས་བཟླས་སོ། །བདེ་བར་གཤེགས་པ་ཐམས་ཅད་ཀྱི་བྱིན་གྱིས་བརླབ་ཏུ་གསོལ། ཕྱག་རྒྱ་ཆེན་པོ་མཆོག་གི་དངོས་གྲུབ་ཚེ་འདི་ཉིད་ལ་ཐོབ་པར་བྱིན་གྱིས་བརླབ་ཏུ་གསོལ། གནས་སྐབས་ཀྱི་འགལ་རྐྱེན་སྡིག་སྒྲིབ་ཉེ་བར་ཞི་བ་དང་། མཐུན་རྐྱེན་ཚེ་དང་བསོད་ནམས་རྒྱས་པར་མཛད་དུ་གསོལ། །རང་གི་སྙིང་ཁ་ནས་འོད་འཕྲོས་གཟུགས་མེད་ཁམས་ལུས་ཀྱི་སྟོད་ལ་ཐིམ། གཟུགས་ཁམས་བར་ལ་ཐིམ། འདོད་ཁམས་སྨད་ལ་ཐིམ། རང་གི་ལུས་ཀྱི་སྟོད་སྨད་སྙིང་ཁའི་ཐད་དུ་ཐིམ། དེ་ཡང་སྙིང་ཁའི་ཆོས་འབྱུང་ལ་ཐིམ། དེ་ཟླ་བ་ལ་ཐིམ། དེ་སྔགས་ཕྲེང་ལ་ཐིམ། དེ་བཾ་ཡིག་ལ་ཐིམ། དེ་ཁོག་པ་ལ་ཐིམ། དེ་མགོ་བོ་ལ་ཐིམ། དེ་ཟླ་ཚེས་ལ་ཐིམ། དེ་ཐིག་ལེ་ལ་ཐིམ། དེ་ནཱ་ད་ལ་ཐིམ། དེ་ཡང་ནམ་མཁའ་ལ་འཇའ་ཡལ་བ་ལྟར་སྟོང་པའི་ངང་ལ་མཉམ་པར་གཞག སྐད་ཅིག་གིས་རྣལ་འབྱོར་མ་ཕྱག་མཚན་མེད་པའི་སྐུར་ལྡང་། སྔར་བཞིན་གོ་ཆ་དགོད་སུམྦྷ་ནིའི་སྔགས་ཀྱིས་ཕྱོགས་མཚམས་བསྲུང་། ཧཱུྃ་བདག་དང་སྣང་བ་ཐམས་ཅད་རྣལ་འབྱོར་མའི་སྐུར་དག ཨོཾ་གསུམ་མ་བརྗོད། བརྗོད་པ་དང་གྲགས་པའི་སྒྲ་ཐམས་ཅད་སྔགས་ཀྱི་རང་བཞིན། ཧཱུྃ་སེམས་ཀྱི་རྣམ་རྟོག་ཐམས་ཅད་ཡེ་ཤེས་ཀྱི་ངོ་བོར་བཀོད། དཔལ་ལྡན་རྡོ་རྗེ་མཁའ་འགྲོ་མ་སོགས་དང་། འཆི་ཚེ་མགོན་དང་སོགས་དང་། རྡོ་རྗེ་འཆང་དང་རྡོ་རྗེ་རྣལ་འབྱོར་མ་སོགས་བརྗོད། དགེ་བ་འདི་ཡི་མྱུར་དུ་བདག་སོགས་བྱའོ། །ཚུལ་འདི་དང་པོའི་ལས་ཅན་འགས། །ཉམས་སུ་བླང་ཕྱིར་ས་སྐྱ་པ། །ཨཱ་ནནྡ་ཡིས་མྱུར་བར་བྲིས། །དགེ་བས་མཁའ་སྤྱོད་འགྲུབ་པར་ཤོག། །།ཤུ་བྷཾ། ཡེ་ཝཾ།། །།

ས་ལོ་ཆེན་པོ་འཇམ་དབྱངས་ཀུན་དགའ་བསོད་ནམས།
རྣལ་འབྱོར་མའི་རྒྱུན་གྱི་ཉམས་ལེན།